কিন্তু বুধনের কথা এখানেই শেষ হয়নি। মহাশ্বেতাদি এর পরে কিছুদিনের জন্য তাঁর কর্মকা- বরোদায় প্রসারিত করেন। সেখানে অধ্যাপক গণেশ দিভির সহায়তায় ডিনোটিফায়েড ট্রাইবসদের নিয়ে সংগঠন তৈরি হয়। সেখান থেকে ইংরেজি ভাষায় গবেষণাধর্মী পত্রিকা প্রকাশ করেন। সেই পত্রিকার নাম রাখা হয়েছিল BUDHAN. সন্দেহ নেই মহাশ্বেতা দেবী নিজেকে অনেকদূর ছড়িয়েছিলেন। বহু কাজের মধ্যে নিজেকে জড়িয়েছিলেন। ইংরেজি বুধনের কথা বললাম। বাংলা বর্তিকার কথা আমি আর বললাম না। সে-কথা সবাই জানেন। বর্তিকার লেখালেখি উনি লেখালেখির বাইরের জগতেও প্রসারিত করতে চেয়েছিলেন। যাদের জীবন ধারণ করতে গিয়ে আর কলম ধরার সময় হয় না তাদের দিয়েও উনি বর্তিকায় তাদের জীবনের কথা লিখিয়েছিলেন। সে-লেখা বানান ভুলসমেতই হাজির হতো পাঠকের দরবারে। এসব চিন্তা যে একদিন মাথায় এসেছিল সে-কথাটা মাথায় রাখা দরকার। এত কিছু করেছেন, এত কিছুর মধ্যে জড়িয়ে ছিলেন তাই তাঁকে নিয়ে বিতর্কও কিছু কম ছিল না। আমাদের বাম জমানার দিনে বাম রাজনীতির প্রধান অংশ তাঁর দিকে খুব প্রসন্নদৃষ্টিতে তাকায়নি। কেবল তখনকার খুব শ্রদ্ধেয় নেতা ও মন্ত্রী বিনয় চৌধুরীর সঙ্গে তাঁর ছিল পারস্পরিক সম্ভ্রমের সম্পর্ক। পুরুলিয়ার যে-অঞ্চলে উনি ওঁর সমাজকর্ম করতেন, সেখানকার কোনো সমস্যা জানালে মন্ত্রী দ্রম্নত তা সমাধানের চেষ্টা করতেন। কোথাও কোনো জলের কলে জল পড়ছে না, রাস্তার পিচ উঠে গেছে এজাতীয় সমস্যা পোস্টকার্ডে লিখে জানালে মন্ত্রীর নির্দেশমতো দফতর সে-কাজ তাড়াতাড়ি করে দেওয়ার চেষ্টা করত। মহাশ্বেতাদি বলতেন, এতে তোমাদের বিপস্নবের কাজ এগোবে না, কিন্তু ভাঙা কলে জল পড়বে।